L'Ajuntament de Sagunt participa en un seminari en línia sobre platges vives i segures oferit per Turisme Comunitat Valenciana
21 de maig 2020

  
![](/media/cmqbhuzs/19cuerpo_playa-puerto-de-sagunto3.jpg)  

  

L'Ajuntament de Sagunt ha participat en un seminari virtual sobre platges vives i segures oferit este matí per Turisme Comunitat Valenciana. L'alcalde de Sagunt, Darío Moreno, i els regidors de Turisme, Natalia Antonino, i de Platges, Roberto Rovira, s'han connectat a esta reunió telemàtica en la qual s'ha tractat l'aproximació a les especificacions tècniques a adoptar per les platges de la Comunitat Valenciana per a fer-les un entorn viu i segur.

  

En la trobada han intervingut el secretari autonòmic de Turisme de la Comunitat Valenciana, Francesc Colomer; el president de l'Institut per a la Qualitat Turística Espanyola, Miguel Mirones; membres del Servei de Planificació i Estratègia Turística, Laura Pascual i Eva Beltrán; i el cap de secció de Platges de Turisme Comunitat Valenciana, Amadeo Carmona, i han participat altres municipis valencians amb platges com Sagunt.

  

L'alcalde de Sagunt ha declarat que des de l'Ajuntament s'està treballant en la línia d'aportar una solució definitiva per a la platja i que, per això, s'estan realitzant estudis propis en comunicació contínua amb l'Ajuntament de Canet d'en Berenguer per a estar coordinats, «**però les solucions que s'apliquen per a una platja no tenen per què ser les solucions que apliquem a totes. Nosaltres tenim una diferència abismal entre les platges del nord de Sagunt, les de Corint, Almardà i Malva-rosa, amb la platja del Port de Sagunt, i estes platges són, al seu torn, diferents de les platges de Canet. És important que hi haja eixa comunicació, però és molt possible que les solucions acaben sent diferents perquè parlem de diferents tipus de platja**».

  

En este sentit, des de l'Ajuntament de Sagunt s'està treballant en la gestió de les platges per a evitar qualsevol mena d'aglomeració, així com en el control i seguretat i en la incorporació de les noves tecnologies en tot este procés. Segons ha explicat Darío Moreno «**el nostre objectiu, igual que el de la resta de membres que han participat en la webinar amb la Generalitat este matí, és complir amb els nous requisits establits perquè la Comunitat Valenciana tinga les platges més segures d'Espanya, fins i tot del món, i en eixa línia estem treballant conjuntament, però no volem precipitar-nos, volem donar una resposta coordinada amb totes les administracions**».

  

D'altra banda, des del departament de Platges s'està impulsant la creació d'un Comité de Gestió del Risc del COVID-19 per a les platges de Sagunt, en el qual, a més, estan implicats altres departaments de l'Ajuntament com el de Turisme, Policia Local, SAG i Mobilitat Urbana, i tot això en col·laboració amb auditors. El regidor de Platges ha explicat que «estem a l'espera de rebre les instruccions i recomanacions, que eixiran ben aviat per part de la Conselleria i de l'Institut de Qualitat Turística, per a poder avançar en este Comité i elaborar el pla de contingència per a les nostres platges».

  

«**Durant les pròximes setmanes podrem anar avançant més informació de les mesures que es van adoptar dirigides a garantir el distanciament social necessari, la millora de la neteja i desinfecció de la nostra zona de platja i la comunicació amb els usuaris. Acordarem totes les mesures de manera transversal en el Comité perquè tots els departaments implicats estiguem coordinats i es preste el millor servei possible a les nostres platges i amb la major segureta**t», ha destacat Roberto Rovira.

  

La regidora de Turisme, Natalia Antonino, ha manifestat que des de la delegació de Turisme i la de Platges conjuntament amb Turisme Comunitat Valenciana «**estem treballant per a seguir rigorosament tot eixe document i protocol que ens marquen des de la Generalitat Valenciana de manera que els nostres turistes i ciutadans que gaudiran de les nostres platges les senten com les platges més segures, títol que ja ens van concedir fa uns anys i que volem mantindre per a tornar a ser referents i pioners d'eixe turisme segur gràcies a les nostres platges**».

  

En pocs dies es comptarà amb el document definitiu perquè els municipis compten amb una guia de mesures, recomanacions i directrius per a la reducció del contagi per la COVID-19 en matèria de platges. A més, tots els intervinents han agraït als municipis que han aportat suggeriments i propostes a este document entre les quals es destacaven algunes mesures quant a material, senyalística o neteja, entre altres.

​​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-participa-en-un-seminari-en-linia-sobre-platges-vives-i-segures-oferit-per-turisme-comunitat-valenciana/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-participa-en-un-seminari-en-linia-sobre-platges-vives-i-segures-oferit-per-turisme-comunitat-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-participa-en-un-seminari-en-linia-sobre-platges-vives-i-segures-oferit-per-turisme-comunitat-valenciana/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-participa-en-un-seminari-en-linia-sobre-platges-vives-i-segures-oferit-per-turisme-comunitat-valenciana/)